KIRJALLINEN KYSYMYS E-3652/00

esittäjä(t): Olivier Dupuis (TDI) komissiolle

(23. marraskuuta 2000)

Aihe: Unionin rahoitusapu palestiinalaisille tiedotusvälineille

Osa rahoitusavusta, jota unioni myöntää palestiinalaishallinnolle, suunnataan palestiinalaisille tiedotusvälineille. Varoilla on tarkoitus tukea avoimen ja monipuolisen tiedotusjärjestelmän luomista

ja demokraattisen palestiinalaisen yhteiskunnan perustamista. Rauhanprosessin viime kriisin aikana monet palestiinalaiset tiedotusvälineet ovat kuitenkin kehottaneet joskus vihaa lietsoen taisteluihin kaduilla juutalaisväestöä vastaan. Tiedotusvälineillä on ollut ratkaiseva rooli viimeviikkoisten kuolonuhreja vaatineiden yhteenottojen lisääntymisessä.

EU:n rahoituksella tuetaan lisäksi opetusta ja koulutusta. Rauhan vaikutuksia valvovan kansalaisjärjestön (Center for monitoring the impact of peace) tekemän tutkimuksen tulosten mukaan palestiinalaisissa kouluissa käytetyt tekstit sisältävät useita juutalaisvastaisia kohtia. Onko EU:n rahoituksen käyttö vihan lietsomiseen israelilaisia kohtaan komission mielestä hyväksyttävää? Mitä komissio on tehnyt tai aikoo tehdä ja mitä mekanismeja se aikoo ottaa käyttöön estääkseen sen, että palestiinalaishallinto käyttää EU:n rahoitusta jatkossa väkivaltaan ja vihaan yllyttämiseen juutalaisväestöä kohtaan, juutalaisvastaisuuteen ja loppujen lopuksi Lähi-Idän rauhanprosessin horjuttamiseen?

Christopher Pattenin komission puolesta antama yhteinen vastaus kirjallisiin kysymyksiin P-3612/00, P-3643/00 ja E-3652/00

(12. joulukuuta 2000)

Komissio ei hyväksy sitä, että koulutusjärjestelmää yritetään käyttää suvaitsemattomuuden edistämisen välineenä tai Lähi-idän rauhaan pyrkivien osapuolten saavuttaman edistyksen esteenä. Erityisen valitettavaa on, että koululaiset voivat joutua alttiiksi suvaitsemattomuudelle ja keskinäisen ymmärryksen puutteelle, olipa kyse sitten mistä tahansa selkkauksen osapuolesta.

Yksikään komission rahoittama palestiinalaishallintoa tukeva hanke ei ole koskenut koulukirjojen tekemistä tai jakelua. Palestiinalaishallinto ei ole myöskään koskaan pyytänyt rahoitusta opetussuunnitelmille tai oppikirjoille. Koulutusjärjestelmään suunnattu tuki on keskittynyt pääasiassa perusrakenteisiin, koulujen ja koulukirjastojen välineistöön ja koulujen juoksevien kustannusten (palkat, ruokalat jne.) suoraan tukemiseen. Komissiolla ole oikeutta valvoa jäsenvaltioiden kahdenvälisten sopimusten perusteella rahoittamia hankkeita tai puuttua niihin, joten asiaa olisi tiedusteltava kultakin jäsenvaltiolta erikseen.

Komissio on aina keskittänyt tukensa rauhan, suvaitsevaisuuden ja ihmisoikeuksien edistämiseen Lähi-idässä. Yhteisön ja palestiinalaishallinnon väliaikaisen assosiaatiosopimuksen 2 artiklassa todetaankin selvästi, että osapuolten yhteistyö perustuu kansanvallan periaatteiden ja perusluonteisten ihmisoikeuksien kunnioittamiseen, sellaisina kuin ne on vahvistettu ihmisoikeuksien yleismaailmallisessa julistuksessa, mikä ohjaa osapuolten sisä- ja ulkopolitiikkaa. Tässä yhteydessä komissio on viime vuosien aikana rahoittanut useita hankkeita, joiden tavoitteena on edistää israelilaisten ja palestiinalaisten nuorten kanssakäymistä, esimerkiksi kulttuurien välistä vuoropuhelua edistäviä tapaamisia ja yhteistä nuoriso-ohjaajakoulutusta.